|  |
| --- |
|  ethnosimo-aade-gr |

 Αθήνα, 12 Φεβρουαρίου 2025

**ΔΕΛΤΙΟ ΤΥΠΟΥ**

**ΑΑΔΕ: Απαλλαγή ΕΝΦΙΑ για τα έτη 2023 και 2024 σε πάνω από 110.000 δικαιούχους**

Στην ανάρτηση νέων πράξεων προσδιορισμού ΕΝΦΙΑ για τα έτη 2023 και 2024 προχωρά η Ανεξάρτητη Αρχή Δημοσίων Εσόδων, μετά τη διενέργεια κεντρικής επανεκκαθάρισης του ΕΝΦΙΑ για τα έτη αυτά. Σκοπός της νέας εκκαθάρισης είναι να χορηγηθούν οι απαλλαγές που έχουν προβλεφθεί νομοθετικά [άρθρο 3 ν. 4223/2013, άρθρο 35 ν. 5135/2024 (A΄147)] και συγκεκριμένα:

**ΕΝΦΙΑ έτους 2023 (η εκκαθάριση αφορά 64.627 φορολογούμενους)**

Χορήγηση απαλλαγής ΕΝΦΙΑ σε ακίνητα που υπέστησαν ζημιές από πυρκαγιές ή πλημμύρες τον Ιούλιο, Αύγουστο και Σεπτέμβριο του 2023.

**ΕΝΦΙΑ έτους 2024 (η εκκαθάριση αφορά 48.485 φορολογούμενους)**

**Α.** Χορήγηση απαλλαγής σε ακίνητα που υπέστησαν ζημιές από πυρκαγιές ή πλημμύρες που εκδηλώθηκαν εντός του έτους 2024

**Β.** Παράταση της απαλλαγής και για το έτος 2024 (άρθρο 35 ν. 5135/2024) σε ακίνητα που βρίσκονται:

* εντός του **οικισμού Αναργύρων του Δήμου Αμυνταίου της Περιφερειακής Ενότητας Φλώρινας**, ο οποίος έχει κηρυχθεί σε αναγκαστική απαλλοτρίωση ή εντός άλλου οικισμού, ο οποίος είναι πολεοδομικά ανενεργός βάσει του από 5.12.2002 Π.Δ. (Δ’ 1075) και συγκεκριμένα, ακίνητα που βρίσκονται εντός της **Κοινότητας Πεπονιάς, κοινότητας Πολύλακκου, οικισμού Αξιοκάστρου και οικισμού Κλήματος της κοινότητας Αξιοκάστρου, οικισμού Τραπεζίτσας και οικισμού Πανάρετης της κοινότητας Τραπεζίτσας και κοινότητας Πυλωρίου του Δήμου Βοΐου της Περιφερειακής Ενότητας Κοζάνης,** καθώς και σύμφωνα με την με αρ. 9439/3335/6.4.2000 απόφαση μεταφοράς των ακόλουθων κοινοτήτων και οικισμών (Δ’ 238): **Kοινότητας Καλαμιτσίου, οικισμού Καλοχίου και οικισμού Μεσόλακκου της Περιφερειακής Ενότητας Γρεβενών.**
* στα διοικητικά όρια των **Δήμων Μαντουδίου - Λίμνης - Αγίας Άννας και Ιστιαίας - Αιδηψού της Περιφερειακής Ενότητας Ευβοίας της Περιφέρειας Στερεάς Ελλάδας** και επλήγησαν από τις πυρκαγιές που εκδηλώθηκαν αρχής γενομένης την 27η Ιουλίου 2021,
* σε περιοχές των **Περιφερειακών Ενοτήτων Σάμου, Ικαρίας και Χίου της Περιφέρειας Βορείου Αιγαίου** και επλήγησαν από τον σεισμό και την πλημμύρα της 30ής Οκτωβρίου 2020,
* σε περιοχές των **Περιφερειακών Ενοτήτων Λάρισας, Τρικάλων και Καρδίτσας της Περιφέρειας Θεσσαλίας, της Περιφερειακής Ενότητας Πιερίας της Περιφέρειας** **Κεντρικής Μακεδονίας, των Περιφερειακών Ενοτήτων Γρεβενών και Κοζάνης της Περιφέρειας Δυτικής Μακεδονίας και της Περιφερειακής Ενότητας Φθιώτιδας της Περιφέρειας Στερεάς Ελλάδας** και επλήγησαν από τον σεισμό της 3ης Μαρτίου 2021.

Στην ψηφιακή πύλη **myAADE** (myaade.gov.gr), στη διαδρομή **«Εφαρμογές > Δημοφιλείς Εφαρμογές > Δήλωση Ε9 / ΕΝΦΙΑ > Είσοδος στην εφαρμογή > Είσοδος»**, επιλέγοντας **«Έτος 2023**» ή **«Έτος 2024»,** οι φορολογούμενοι μπορούν να ανακτήσουν και να αποθηκεύσουν το ψηφιακό αρχείο της νέας πράξης. Επιπρόσθετα οι δικαιούχοι θα ενημερωθούν με μήνυμα ηλεκτρονικού ταχυδρομείου / κοινοποίηση της πράξης.

Οι τίτλοι επιστροφής που προκύπτουν θα **συμψηφιστούν** ή θα **επιστραφούν** στους δικαιούχους. Απαραίτητη προϋπόθεση για την επιστροφή είναι η δήλωση **έγκυρου ΙΒΑΝ στο Μητρώο της ΑΑΔΕ**. Υπενθυμίζεται ότι ο ΙΒΑΝ δηλώνεται στην ψηφιακή πύλη myAADE (myaade.gov.gr) στην διαδρομή: **Μητρώο & Επικοινωνία > Δήλωση Λογαριασμού ΙΒΑΝ**.